J. Binder, poslanec: (2002-05-30):
Pri listovaní stanovísk 19 podmienok komisie ministerstva životného prostredia a návrhov ekologických aktivistov i pracovníkov ministerstva životného prostredia, ochrany povrchových a podzemných vôd Vodného diela Gabčíkovo zaujal ma názor Dr. Jána Ardóa a Ing. Anny Zekeovej o bilancii poklesu kyslíka vo vode Hrušovskej nádrže na rozklad organických látok vypúšťaných odpadovými vodami z bývalého štátneho podniku CHZJD Bratislava, dnes Istrochemu. Údaje sú už po vybudovaní čistiarne odpadových vôd v Istrocheme. Autori správy vykreslili vplyv nepolárnych extrahovateľných látok, ktoré sú tvorené ťažkorozložiteľnými látkami na báze benzénu, ako zdroj prieniku kontaminátov do podzemných vôd. Údaje správy sú už po vybudovaní neutralizácie na čistiarni, ktorá je honosne nazývaná ako mechanicko-chemicko-biologická čistiareň odpadových vôd (MCHBČOV) Istrochem. I keď mi je známe, že množstvá sa znížili oproti roku 1988, Vodohospodárska výstavba s ohľadom na nebezpečný zdroj znečistenia riešila čistenie odpadových vôd z dnešného Istrochemu vo voľnej kapacite MCHBČOV Slovnaft. Lobistické skupiny i na ministerstve životného prostredia odporučili budovať samostatnú čistiareň odpadových vôd v Istrocheme a zariadili, že Istrochem dostal povolenie na vypúšťanie odpadových vôd podľa § 8 zákona č. 138/1973 Zb. v znení zákona č. 238/1993 Z. z. Posledne tak učinil Krajský úrad v Bratislave, odbor životného prostredia, rozhodnutím č. W/99/324/1999-ONR, a to zo dňa 18. 5. 1999. Povolenie je termínované do 20. 9. 2002. Desať rokov po uvedení Vodného diela Gabčíkovo do prevádzky je znehodnocovaná dunajská voda so súhlasom Krajského úradu v Bratislave a s vedomím Ministerstva životného prostredia Slovenskej republiky. Vedúci inšpektorátu Ing. Stanislav Babjak v informácii zo dňa 5. 5. 2002 píše: „V súčasnom období nie sú v akciovej spoločnosti Istrochem Bratislava vytvorené podmienky na splnenie zmeny vypúšťania v ukazovateľoch najmä BSK5 a CHSKCR.“ Pýtam sa, pán minister, či Istrochem dostane ďalšiu výnimku. Veď prečo aj nie? Odplaty za znečistenie sú rádovo nižšie než náklady na ich vyčistenie. A v prípade znehodnocovania podzemných vôd je tu Vodné dielo Gabčíkovo, ktorému sa môže pripísať ešte i tento hriech. Ono to znesie. Kdeže sú tí ochrancovia čistoty povrchových i podzemných vôd, ktorí znemožňovali výstavbu Vodného diela Gabčíkovo. Stretávam niektorých ešte aj dnes v dresoch ministerstva životného prostredia a ním riadených organizácií. Ako perličku chcem povedať, že v roku 1988, keď ešte maďarská strana budovala odpadový kanál a objednala si práce v juhoslovanskej firme, tí istí pracovníci zakázali použiť záchody na tejto súprave. Urobili to, že privarili dvere, aby nemohli byť používané. Išlo o piatich pracovníkov a Istrochem 10 rokov znehodnocuje podzemné vody chemickými látkami a inými látkami so súhlasom ministerstva životného prostredia. To je tá dvojaká tvár našich ochrancov a tých, ktorí bojujú o čistotu toku. Ak sa to vyplatí, a vyplatí sa to cez odplaty alebo nejakým iným spôsobom, potom sú benevolentní, ale malá skupina ľudí musela používať na Dunaji chemický záchod. Žiadam, aby pán minister v odpovedi odpovedal, ako bude riešiť znemožnenie vypúšťania nedostatočne čistených odpadových vôd do recipienta Dunaj z Istrochemu Bratislava. Ďakujem pekne. M. Andel, podpredseda NR SR: Ďakujem, pán kolega, za vaše vystúpenie. Mal by som sa spýtať ministrov, či chcú okamžite odpovedať alebo poslať odpoveď písomne. Bohužiaľ, nie sú tuná. Takže, dámy a páni, vyhlasujem tento bod nášho programu za skončený. Teraz budeme pokračovať, pretože ešte máme čas do hlasovania, prvým čítaním o návrhu skupiny poslancov Národnej rady Slovenskej republiky na vydanie ústavného zákona o zrušení niektorých rozhodnutí o amnestii . Návrh zákona ste dostali ako tlač 1427. Návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady pod č. 1587. Teraz dávam slovo pánovi poslancovi Palkovi a prosím ho, aby uvedený návrh predniesol. Zároveň žiadam, aby sa poslanci dostavili do rokovacej miestnosti, pretože po tomto uvedení návrhu zákona budeme hlasovať. Takisto by som prosil pána poslanca Orosza, ktorý je spravodajca k tomuto zákonu a je mimo rokovacej miestnosti, aby sa dostavil na rokovanie pléna. Ďakujem.